Foto’s: SA se honde-eenheid geloof vir werk in TurkyeDie SAPD se honde-eenheid in Turkye (Foto verskaf) Die nasionale polisiekommissaris, genl. Fannie Masemola, het die Suid-Afrikaanse Polisiediens se honde-eenheid geloof vir hul soek- en reddingspogings in Turkye. Byna 40 000 mense is reeds dood in die suidooste van Turkye en noordwestelike dele van Sirië toe ŉ aardbewing die gebied op 6 Februarie getref het. Verskeie dorpe is in hul geheel verwoes en miljoene mense is dakloos gelaat te midde van snerpende koue. ŉ Span van vyf honde en hul hanteerders is op 9 Februarie saam met hul spanleier na Turkye ontplooi. “Die span het die afgelope week verskeie operasies uitgevoer op soek na oorlewendes en om die liggame van slagoffers te vind,” sê Masemola. Die polisie se soek- en reddingshonde is spesiaal opgelei en word gebruik om na vermiste persone te soek en menslike oorskot op te spoor. Hulle word veral gebruik in tye van oorstromings en waar geboue ineengestort het. Maroela Media het vroeër berig die span het reeds ŉ 80-jarige vrou lewend in ŉ gebou, wat ineengestort het, gevind. “Die Suid-Afrikaanse Polisiediens wil graag van die geleentheid gebruik maak om die volgende lede met trots te loof wat die organisasie en Suid-Afrika verteenwoordig het,” het Masemola bygevoeg. “Die span is die toonbeeld van uitnemendheid in die organisasie. Die span werk hard en spoor slagoffers op waarna masjiengrawe en reddingswerkers die slagoffers uithaal.” Masemola sê hy is baie bly om te hoor dat die SAPD se rol reeds baie goeie resultate opgelewer het. “Ons is dankbaar dat ons berusting kan bring vir die mense van Turkye. Namens die SAPD wil ek graag vir die span baie dankie sê vir hul toewyding en diens.” Die span sal na verwagting op 18 Februarie terugkeer na Suid-Afrika.